stanford-oval/wikipedia huggingface dataset:
פסק דין בוסטוק נגד מחוז קלייטון
רקע

חוק זכויות האזרח נחקק במהלך תנועת זכויות האזרח של אמצע המאה העשרים. הנשיא ג'ון פ. קנדי הציע אותו כאמצעי לסייע בשיפור השוויון הגזעי. לאחר רצח קנדי, ממשיכו לינדון ב. ג'ונסון העביר את החוק בשנה שלאחר מכן.
בין ההוראות בחוק נמצאת כותרת מס' 7, המכסה שוויון הזדמנויות בתעסוקה. כותרת זו קובעת כי אין להפלות בקבלה ובהעסקה של אדם על בסיס "גזעו, צבעו, דתו, מינו או מוצאו הלאומי של אדם". החוק גם קובע את הקמתה של נציבות שוויון ההזדמנויות בתעסוקה, סוכנות פדרלית שבסמכותה להגיש תביעות נגד גופים שעוברים על כותרת מס' 7 לחוק. בנוסף, היא גם רשאית לקבוע החלטה משלה לגבי המקרים ולא לקחת אותם לבית המשפט. החלטות אלה אינן בעלות משקל של הלכה פסוקה, אך בתי המשפט כן נוטים להתייחס להן.
שלושה תיקי מפתח בבית המשפט העליון שקדמו לבוסטוק שקלו את המשמעות של "מין" במסגרת החוק:
בנק החיסכון של מריטור נגד וינסון, שקבע כי הטרדה מינית נחשבת לאפליה בלתי חוקית.
פרייס וורטהאוס נגד הופקינס, שקבע כי סטריאוטיפיזציה מגדרית היא אפליה לא חוקית.
אונקייל נגד שירותי חוף הים של סאנוונדר, שהרחיב את "מריטון נגד וינסון" וקבע כי הטרדה מינית בין בני אותו המין נחשבה אף היא לאפליה בלתי חוקית.
עד בוסטוק, השאלה האם חוק זכויות האזרח ממגן מפני אפליה תעסוקתית כלפי להט"בים הייתה שנוייה במחלוקת. מדינות אינדיבידואליות פעלו בכוחות עצמן כדי להרחיב את ההגנות נגד אפליה בתעסוקה לכדי כיסוי מפורש של עובדים להט"בים. מספר רב של רשויות מקומיות העבירו גם תקנות נגד אפליה תעסוקתית של להט"בים.
רקע > רקע התיק

ג'רלד בוסטוק עבד במחוז קלייטון כפקיד במערכת בתי המשפט לנוער מאז 2003, עם רשומות של ביצועים טובים לאורך השנים. בתחילת 2013 הצטרף לליגת סופטבול להט"בית וקידם אותה בעבודה להתנדבות. באפריל 2013 פוטר בוסטוק בעבור "התנהלות בלתי-הולמת עבור עובדי מחוז". ג'ורג'יה הייתה מדינה ללא כל חוק שמגן על הלהט"בים מפני אפליה תעסוקתית.
בוסטוק הגיש בשנת 2016 פנייה משפטית לאפליה במקום העבודה בבית המשפט המחוזי של צפון ג'ורג'יה. המחוז ביקש לדחות את טענת האפליה האסורה, ובית המשפט הסכים, על בסיס התקדים שנקבע בבית המשפט לערעורים ה-11, שג'ורג'יה נופלת תחתיו, הקובע כי חוק זכויות האזרח אינו מגן מפני אפליה על בסיס נטייה מינית.
בוסטוק ערער לבית המשפט לערעורים, שם אישרו שלושה שופטים את פסק הדין של בית המשפט המחוזי בשנת 2018. בית המשפט הסתמך על שני מקרים קודמים: פסיקתו שלו מ-2017, ופסיקה דומה שלבית המשפט לערעורים ה-5 משנת 1976.
פסק הדין של בית המשפט ה-11 התנגש עם זה של בית המשפט לערעורים ה-7 מ-2017, בה נקבע כי אפליה בעבודה על רקע נטייה מינית מפרה את חוק זכויות האזרח. בית המשפט לערעורים ה-2 נשען על קביעה זו כשפסק בעד זארדה בשנת 2018 באחד התיקים שאוחדו בבית המשפט העליון עם זה של בוסטוק. כך נוצר פיצול בין בית המשפט ה-11 לבין בית המשפט ה-7 ובית המשפט ה-2. תיקים אלו ותיק דומה בו בית המשפט לערעורים ה-6 קבע כי חוק זכויות האזרח מכסה גם אפליה נגד טרנסג'נדרים, הובאו לבית המשפט העליון ב-2019.
בית משפט העליון

לתיק המשולב הוגשו מספר חוות דעת של ידידי בית המשפט. שלושים ושש חוות דעת הוגשו לתמיכה בבוסטוק וזרדה, כולל אחת עליה חתמו למעלה מ-200 תאגידים גדולים כמו אמזון, חברת וולט דיסני וחברת קוקה-קולה. עשרים וחמש דעות מנוגדות הוגשו לתמיכה במחוז קלייטון ובאלטיטוד אקספרס, ביניהם זו של מחלקת המשפטים של ארצות הברית שטענה כי נטייה מינית לא מכוסה בחוק הקיים, וכי למחוקקים ולמעסיקים שמורה הזכות להרחיב עליו ולהוסיף הגנות נוספות.
טיעונים בעל-פה בתיקים המאוחדים נשמעו ב־8 באוקטובר 2019, לצד אר. ג'י. את ג'י. אר. האריס בתי לוויות נגד נציבות שוויון ההזדמנויות בתעסוקה, תיק דומה שעסק באפליה על בסיס זהות מגדרית. הטענות הסטטוטוריות התרכזו באיסור על אפליה "בגלל מין" בחוק זכויות האזרח.
בית משפט העליון > ההחלטה > דעת הרוב

השופט ניל גורסץ' מסר את דעת הרוב ב-15 ביוני 2020. ברוב של שישה כנגד שלושה, קבע בית המשפט כי כותרת 7 לחוק זכויות האזרח משנת 1964 מכסה אפליה על בסיס נטייה מינית וזהות מגדרית, ולפיכך זו אפליה אסורה. גורסץ' כתב:
מעסיק שמפטר אדם בשל היותו הומוסקסואל או טרנסג'נדר מפטר את אותו אדם בגלל תכונות או מעשים שהוא לא היה מטיל בהן ספק אצל בני מין אחר. מין ממלא תפקיד הכרחי ובלתי ניתן להסרה בהחלטה, בדיוק מה שאוסרת כותרת 7. מי שאימצו את חוק זכויות האזרח ייתכן שלא צפו שעבודתם תוביל לתוצאה מסוימת זו. אולם גבולות דמיונם של המנסחים אינם מספקים סיבה להתעלם מדרישות החוק. רק המילה הכתובה היא החוק, וכל האנשים זכאים לתועלתו.
המקור באנגלית
An employer who fired an individual for being homosexual or transgender fires that person for traits or actions it would not have questioned in members of a different sex. Sex plays a necessary and undisguisable role in the decision, exactly what Title VII forbids. Those who adopted the Civil Rights Act might not have anticipated their work would lead to this particular result. But the limits of the drafters' imagination supply no reason to ignore the law's demands. Only the written word is the law, and all persons are entitled to its benefit.
בית משפט העליון > ההחלטה > דעת המיעוט

השופט סמואל אליטו כתב את דעת המיעוט הראשית, ואליו הצטרף השופט קלרנס תומאס. בהתנגדותו, טען אליטו כי בזמן ניסוחו של חוק זכויות האזרח בשנת 1964 המושגים של נטייה מינית וטרנסג'נדר לא היו ידועים ולכן שפת החוק לא רומזת על כיסוי היבטים אלו. הוא כתב: "רבים ימחאו כפיים להחלטה של היום מכיוון שהם מסכימים [איתה]. אולם השאלה בתיקים אלו אינה האם יש לאסור על אפליה בגלל נטייה מינית או זהות מגדרית. השאלה היא האם הקונגרס עשה זאת ב-1964. אין עוררין על כך שהוא לא." אליטו היה ביקורתי כלפי החלטת הרוב:
יש מילה אחת למה שבית המשפט עשה היום: חקיקה. המסמך שבית המשפט מוציא היום מוצג כדעה משפטית המפרשת חוק, אך זו הטעיה... קשה לזכור שימוש חצוף יותר של סמכותנו לפרש חוקים. בית המשפט מנסה לשכנע את הקוראים שהוא רק אוכף את נוסח החוק, אבל זה מופרך.
המקור באנגלית
There is only one word for what the Court has done today: legislation. The document that the Court releases is in the form of a judicial opinion interpreting a statute, but that is deceptive ... A more brazen abuse of our authority to interpret statutes is hard to recall. The Court tries to convince readers that it is merely enforcing the terms of the statute, but that is preposterous.
השופט ברט קוואנו כתב דעת מיעוט נפרדת וטען כי בית המשפט לא יכול להוסיף נטייה מינית או זהות מגדרית לחוק זכויות האזרח מתוקף הפרדת הרשויות, והשאיר אחריות זו לקונגרס. הוא סיכם:
מיליוני הומואים ולסביות אמריקאים עבדו קשה במשך עשורים רבים על מנת להשיג יחס שווה בחוק ובשטח... יש להם טיעוני מדיניות חזקים והם יכולים להתגאות בתוצאות של היום. עם זאת, תחת הפרדת הרשויות החוקתית, אני מאמין שזהו תפקידו של הקונגרס, לא של בית משפט זה, להרחיב את כותרת 7 [לחוק זכויות האזרח].
המקור באנגלית
Millions of gay and lesbian Americans have worked hard for many decades to achieve equal treatment in fact and law ... They have advanced powerful policy arguments and can take pride in today's result. Under the Constitution's separation of powers, however, I believe that it was Congress's role, not this Court's, to amend Title VII.
תגובות

פסיקת בית המשפט העליון נתפסה כניצחון מרכזי עבור זכויות להט"בים. שרה קייט אליס, מנכ"לית GLAAD, אמרה: "ההחלטה ההיסטורית של בית המשפט העליון מאשרת את מה שלא היה צריך אפילו לעמוד לוויכוח: אמריקאים להט"בים צריכים להיות מסוגלים לעבוד ללא חשש לאבד את עבודתם בגלל מי שהם". אלפונסו דייוויד, נשיא הקמפיין לזכויות אדם, קבע: ”זהו ניצחון לשוויון הלהט"בי. אין לשלול מאף אחד עבודה או לפטר אותו רק בגלל מי שהוא או מי שהוא אוהב. בשני העשורים האחרונים, בתי המשפט הפדרליים קבעו כי אפליה על רקע להט"בי היא בלתי חוקית על פי החוק הפדרלי. פסק הדין ההיסטורי של בית המשפט העליון היום מאשר את ההשקפה, אך עדיין נותרה לנו עבודה. בהיבטים רבים, לאנשים להט"בים עדיין חסרות הגנות נגד אפליה, וזו הסיבה שחשוב שהקונגרס יעביר את חוק השוויון(אנ') כדי לטפל בפערים המשמעותיים בחוקי זכויות האזרח הפדרליים ולשפר את ההגנות לכולם.”
כמה שמרנים נוצרים, ביניהם התאולוג ראסל ד. מור(אנ') והמיסיונר פרנקלין גרהאם(אנ'), הביעו חשש כי ההחלטה תשפיע על חופש דת במדינה, אולם דעתו של גורסץ' אמרה כי ההיקף שבו החלטה זו מצטלבת עם תקדים עבר לחופש דת עשוי להיות הנושא של תיקים עתידיים בבית המשפט. הארכיבישוף ז'וזה הורסיו גומז, נשיא ועידת הבישופים הקתולים בארצות הברית (שהיה ידיד בית משפט נגד בוסטוק), כינה את הפסיקה "עוול" ואמר שהוא "מודאג עמוקות מכך שבית המשפט העליון הגדיר בפועל מחדש המשמעות החוקית של "מין" בחוק זכויות האזרח של מדינתנו."
ג'רלד בוסטוק, התובע היחיד שהיה עדיין בחיים בעת הקראת פסק הדין מבין השלושה, הצהיר כי הוא "גאה לקחת חלק בתהליך שהביא אותנו לרגע ההיסטורי הזה".
תגובות > תגובה פוליטית

פוליטיקאים רבים ברחבי הקשת הפוליטית שיבחו את הפסיקה. יושבת ראש בית הנבחרים ננסי פלוסי אמרה כי פסק הדין "מאבטח הגנות קריטיות עבור אמריקאים להט"בים ברחבי הארץ". הסנאטור הרפובליקני רוב פורטמן מאוהיו הצהיר כי פסק הדין הוא "ביג דיל" והדגיש כי אין לפטר אנשים רק בגלל נטייתם המינית. עם זאת, חלק מהפוליטיקאים היו ביקורתיים על הפסיקה, כמו הסנטור ג'וש האולי ממיזורי, שטען כי פסק הדין הוא "קביעת מדיניות". הנשיא דונלד טראמפ לא שיבח ולא מתח ביקורת על פסק הדין, וקבע בתגובה להחלטה כי "יש אנשים שהופתעו", אך אמר כי בית המשפט "פסק ואנחנו חיים עם החלטתם". הוא כינה את ההחלטה "מאוד עוצמתית". כמה ימים לאחר מכן, רמז טראמפ על פסיקה זו ופסיקה נוספת(אנ') שהן "נוראיות וטעונות פוליטית".
ראו גם

פסק דין לורנס נגד טקסס
פסק דין באוורס נגד הארדוויק
פסק דין אוברגפל נגד הודג'ס
זכויות להט"ב בארצות הברית
ציון ברוך

| --- | --- |

 לידה:  25 באוקטובר 1979 (בן 45) ד' בחשון ה'תש"ם ישראל רמלה, ישראל
 מדינה:  ישראל 
 תקופת הפעילות:  מ-1999
 בן או בת זוג:  יאנה יוסף 
 מספר צאצאים:  3 
 פרופיל ב-IMDb
 
ציון ברוך (נולד ב-25 באוקטובר 1979) הוא קומיקאי, תסריטאי, צייר, זמר-יוצר, איש עסקים ושחקן ישראלי. חבר בהרכב הקומי "שלישיית מה קשור", לצד אסי ישראלוף ושלום מיכאלשווילי.
ביוגרפיה

ציון ברוך נולד וגדל בשכונת נווה דוד ברמלה. בנם של חנה וחיים ברוך. אביו היה נגר. את שירותו בצה"ל השלים במחנה צריפין במרכז אב"כ של חיל ההנדסה הקרבית כספר צבאי, שם הכיר את גיא מזיג. במהלך שירותו הצבאי החל להופיע במופעי סטנד-אפ יחד עם אסי ישראלוף ושלום מיכאלשווילי. השם "מה קשור" נבחר בהשראתה של אמו של ברוך.
בשנת 2000 העלו ברוך, שלום מיכאלשווילי ואסי ישראלוף את מופע הבידור "מה קשור?". בשנת 2001 החלה השלישייה להופיע בתוכנית הטלוויזיה של אלי יצפאן, "יצפאן", בערוץ 3. בשנת 2002 הופיעו עם מערכוניהם בעונתה האחרונה של תוכנית הבידור "רק בישראל", לצד אורנה בנאי וארז טל בערוץ 2, וזכו לחשיפה משמעותית.
ב-2003 השתתף ברוך בסרט הטלוויזיה של דני סירקין "הללויה" לצדם של הבדרנים טל פרידמן ואורי גוטליב. ב-2004 התארח במספר פרקים בתוכנית הטלוויזיה של רשת "החיים זה לא הכל". באותה שנה השתתף בסרטו של אסי דיין, "הבשורה על פי אלוהים". ב-2005 השתתף בתוכנית הטלוויזיה "היכל התרבות" ובסרט "החשוד האחרון".
ב-2006 השתתף בסרטים "הבועה", "אביבה אהובתי" ו"גיבורים קטנים". בנוסף לכך הוא דיבב גם בפרסומות יחד עם חברו אסי ישראלוף וגם דיבב את דמותו של אליוט הצבי בסרט האנימציה "חברים על הכוונת". ב-2007 השתתף בסדרות "הכל דבש" ו-"הישראלים" בערוץ 2, ובדרמת פשע "הבורר" שם גילם את דמותו של רון הפרסי.
בין השנים 2009–2013 דיבב ברוך לצד אודי גוטשלק את הדמויות של המותג ביסלי גריל וברביקיו, ברוך דיבב את ברביקיו מחליף מיקי גבע.
בשנת 2011 עלתה תוכנית המערכונים "עם סגולה" שבו השתתף יחד עם חבריו לשלישיית מה קשור אסי ישראלוף ושלום מיכאלשווילי. ב-2010 השתתף בתפקיד אורח בסרט הקולנוע המצליח של קאסט ארץ נהדרת - "זוהי סדום", ובשנת 2011 כיכב בסרט הקולנוע "הפנטזיה הגדולה של סימיקו הקטן" בתפקיד ראשי.
בדצמבר 2012 החל להשתתף יחד עם חברי השלישייה בתוכנית הסאטירה "בובה של מדינה" בערוץ 10.
באוגוסט 2013 פתח את מסעדת "Matsuya" מאצויה, מסעדה יפנית במתחם הבורסה ברמת גן. המסעדה נסגרה בשנת 2018.
בשנים 2014–2015 הגיש ברוך יחד עם חבריו ל-"שלישיית מה קשור" תוכנית יומית ברדיו ללא הפסקה.
החל מנובמבר 2015 משתתף בתוכנית "אנחנו במפה" עם חבריו לשלישיית מה קשור וקומיקאים אורחים נוספים ב-HOT3.
ב-28 באפריל 2017 יצא הפרק הראשון של "ג'ודה", סדרת פשע-אימה, המגוללת את סיפורו של עבריין זוטר שנהפך לערפד. את הסדרה ברוך כתב ויצר, והוא משחק בה בתפקיד הראשי לצד אילנית לוי, עמוס תמם ונוספים.
בשנת 2019 שיחק בסדרה המוקומנטרית "מצולמים" ב-HOT.
בשנת 2021 יצא סרטם המשותף של ברוך וחבריו להרכב "מה קשור", "לשחרר את שולי", המבוסס על מערכונים מתוכניתם "עם סגולה". הסרט זכה להצלחה קופתית, כאשר צפו בו מעל ל-800 אלף איש בחודש הראשון להקרנתו.
באוגוסט 2021, ברוך הצטרף כשותף עם חברת "מאסטרפיס טים" שבבעלות טמפו, למותג אלכוהול פרמיום חדש בשם "NOAH 12" ערק נח על שם בנו.
בשנת 2023 שיתף פעולה לצד מרגי עם ישי ומיכאל סוויסה ברצועה "זמן טס" מתוך אלבומם, מיטת קומותיים.
חיים אישיים

ברוך הוא צייר חובב. בפברואר 2012 נמכר ציור שלו באירוע התרמה ב-50 אלף ש"ח.
מסוף שנת 2012 ברוך הוא בן זוגה של הדוגמנית ומשתתפת "האח הגדול" יאנה יוסף, ב-15 ביולי 2014 הם התארסו וב-21 בדצמבר 2014 הם נישאו. בצעירותה יוסף החלה לעבור תהליך גיור שלא הושלם, מאז שהכירה את ברוך החליטה לחזור לתהליך, ובנובמבר 2014 השלימה אותו. ב-13 בנובמבר 2015 נולדה בתם הבכורה. ב-2018 נולד בנם השני, ובאפריל 2020 נולד בנם השלישי. מתגורר בשכונת נוף ים בהרצליה.
פילמוגרפיה > קולנוע

| שנה | פרויקט | תפקיד | הערות |
| --- | --- | --- | --- |
| 2003 | הללויה | שוקי ונטורה |  |
| 2004 | הבשורה על פי אלוהים | מלאך שליח |  |
| 2005 | החשוד האחרון | עדי אסולין |  |
| 2006 | הבועה | שאול |  |
| 2006 | גיבורים קטנים | אבי |  |
| 2006 | אביבה אהובתי | אופיר |  |
| 2006 | חברים על הכוונת | אליוט | מדבב |
| 2007 | כוורת בסרט | דם צבי | מדבב |
| 2009 | רגליים קרות | שי |  |
| 2010 | זוהי סדום | קורבן אדם |  |
| 2011 | הפנטזיה הגדולה של סימיקו הקטן | סימקו | מועמד לפרס אופיר - השחקן הראשי הטוב ביותר |
| 2016 | ילד טוב ירושלים | פפו |  |
| 2021 | לשחרר את שולי | אביהו קהלני |  |
פילמוגרפיה > טלוויזיה

| שנה | פרויקט | תפקיד | הערות |
| --- | --- | --- | --- |
| 2002 | שידורי המהפכה | דמויות שונות |  |
| 2003 | החיים זה לא הכל | ערס |  |
| 2003 | רק בישראל | דמויות שונות |  |
| 2004 | פספורט | בתפקיד עצמו | מטייל ברומניה |
| 2005 | היכל התרבות | דמויות שונות |  |
| 2005 | פסטיגל גיבורי על | N/A | קלטת ילדים - גילם אחד משלושת הגיבורים המופלאים |
| 2007 | הישראלים | דמויות שונות | 8 פרקים |
| 2007–2011 | הבורר | רון הפרסי |  |
| 2008 | מה קשור? | מגיש | תוכנית אירוח |
| 2008 | אבי ביטר חי בסרט | בתפקיד עצמו |  |
| 2010 | הכל דבש | ג'ימי |  |
| 2010 | מועדון לילה | בתפקיד עצמו |  |
| 2010 | האולפן השקוף | אורח |  |
| 2010 | שבת צחוק | מנחה |  |
| 2010 | לילה מטורף בפסטיגל | N/A | חבר בשלישיית האמיגוס |
| 2011 | עם סגולה | דמויות שונות | שרית / אלי / אביהו / אלירן עובד / בויה / דמויות שונות |
| 2011 | בובה של לילה | עוזי "גופיה", אופירה אסייג |  |
| 2011 | מה קשור - היום שעכשיו | מנחה |  |
| 2012 | סינדרלה - המחזמר | אחות חורגת | סרט טלוויזיה |
| 2012–2013 | בובה של מדינה | דמויות שונות |  |
| 2016 | תיבת נח | שם | קלטת ילדים |
| 2016 | אנחנו במפה | דמויות שונות |  |
| 2017–2020 | ג'ודה | יהודה בן חיים |  |
| 2019–2021 | מצולמים | דמויות שונות |  |
| 2022 | פסטיגל על פסטיגל | מוכר פופקורן, רוכל בממלכת פנטזיה | במסגרת השלישייה |
מועמדות ופרסים

פרק זה לוקה בחסר. אנא תרמו לוויקיפדיה ו.
| שנה | יצירה | ארגון | קטגוריה | תוצאה |
| --- | --- | --- | --- | --- |
| 2011 | הפנטזיה הגדולה של סימיקו הקטן | טקס פרסי אופיר | השחקן הראשי הטוב ביותר | מועמדות |
הערות שוליים

↑  גיא מזיג ומה קשור עושים שמח, נבדק ב-2021-06-16
↑  מאת תיקי גולן, ציון ברוך פותח מסעדה יפנית בשם Matsuya, בר רפאלי בדרך, באתר טיים אאוט, ‏12 באוגוסט 2013
↑  דף התוכנית, באתר רדיו ללא הפסקה
↑  יאיר רוה, בכלל לא שולי: להיט הקיץ שממלא אולמות, באתר כלכליסט, 9 באוגוסט 2021
↑  מאת רונית מטיאס, חדשות המותגים: על הקשר בין נח בונה התיבה לציון ברוך, באתר וואלה, ‏22 באוגוסט 2021
↑  דני ספקטור, נשמה, מציור לא עושים כסף, באתר ynet, 15 באוקטובר 2015
↑  יפעת הללי אברהם, ‏פרסום ראשון: ציון ברוך ויאנה יוסף מתחתנים, באתר ‏מאקו‏, 15 ביולי 2014
↑  יפעת הללי אברהם, ‏בשעה טובה: יאנה יוסף סיימה את תהליך הגיור, באתר ‏מאקו‏, 6 בנובמבר 2014
↑  ליאורה גולדנברג-שטרן, ‏ב-20 מיליון ש"ח: ציון ברוך רכש וילה מטורפת ליד הרצליה פיתוח, באתר מעריב אונליין, 27 באפריל 2023
| --- | --- |
בקרת זהויות :  NLI: 987007308266405171  BnF: cb17838945h (data)  ISNI: 0000 0004 7861 8863  LCCN: no2017002564  MusicBrainz: d967a126-daaa-442a-9850-927dec44c200  VIAF: 10157037865566860509   WorldCat (עם VIAF): 10157037865566860509 
ציון ברוך (ימין) במהלך הופעה כחלק מ"שלישיית מה קשור", פברואר 2013
פומרניה (פרובינציה)

פומרניה (בפולנית: Pomorskie) היא אחת משש עשרה הווייוודות של פולין. היא שוכנת בצפון פולין, וגובלת בצפון בים הבלטי, במזרח בווייוודה ורמיה-מזוריה, בדרום בווייוודות קויאוויה-פומרניה ופולין גדול, ובמערב בווייוודה פומרניה המערבית.
בירתה של פומרניה והעיר הגדולה ביותר בה היא העיר גדנסק השוכנת בצפון מזרחה. ערים גדולות נוספות הן גדיניה, סלופסק וטצ'ב.
מקור השם

ווייוודת פומרניה נושאת את שמו של האזור ההיסטורי "פומרניה", אשר הווייוודה יושבת במזרח אזור היסטורי זה. בפולנית מכונה האזור Pomorze, בגרמנית Pommern, ובלטינית Pomerania. שמות אלו לדעת רוב החוקרים קשורים לביטוי מהסלאבית עתיקה po-more, צירוף של po – אשר משמעותו "ליד" או "בסמוך", ו-more – אשר משמעותו "ים". בכך מרמז הביטוי לאפיון המרכזי של פומרניה, אזור החוף של דרום הים הבלטי. פומרניה מוזכרת לראשונה במסמך משנת 1046 במרומז, ובצורה מפורשת מספר שנים לאחר מכן. במהלך המאה ה-12 משתמש ההיסטוריון גאלוס אנונימוס שימוש רב במונח פומרניה לתיאור בקירוב של האזור אותו אנו מכנים היום בשם זה. לחיבוריו הייתה תרומה להפיכתו של המונח למקובל. אדם נוסף שבאותה התקופה פעל באזור היה המיסיונר הגרמני אוטו מבמברג, אשר ביצע שימוש רב בכתביו בכינוי פומרניה.
גאוגרפיה

פומרניה יושבת על חציו המזרחי של החוף הפולני לים הבלטי, וממנו היא משתרעת דרומה לפנים הארץ. במזרחו של חוף יושב מפרץ גדנסק – מפרץ גדול ורחב אליו נשפך נהר הויסלה. סביב המפרץ יש מישור הנמתח הרחק דרומה לתוך הארץ לאורך נהר הוויסלה, עמוק לשטחי המישור של הווייוודה קויאוויה-פומרניה, הגובלת עם פומרניה מדרום. מערבה ממפרץ גדנסק שפלת החוף מצטמצמת במידה רבה והופכת צרה, כאשר מאפילה עליה מדרום רמה רצופת גבעות גבוהה יחסית. חלקים נרחבים של הווייוודה כוללים בעיקר שדות חקלאיים. במערב פומרניה, ובעיקר בדרום מערבה, מצויים יערות רבים.
הטמפרטורה השנתית הממוצעת בגדנסק, בירת הוויווידה, היא 8.7 מעלות צלזיוס. החודש הקר ביותר הוא ינואר (עם טמפרטורה ממוצעת של 0.1 מעלות צלזיוס), והחודש החם ביותר הוא יולי (עם טמפרטורה ממוצעת של 18.2 מעלות צלזיוס). הגשמים יורדים בעיקר בקיץ, כאשר כמות המשקעים השנתית הממוצעת היא 397.1 מ"מ.
בפומרניה שני פארקים לאומיים (Park Narodowy), תשעה פארקי נוף (Park krajobrazowe) ו-130 שמורות טבע (Rezerwat przyrody).
היסטוריה

| לוח תקופות היסטוריות של פומרניה | לוח תקופות היסטוריות של פומרניה | לוח תקופות היסטוריות של פומרניה |  |
| --- | --- | --- | --- |
| עד 990 | שבטים סלאבים וגרמאנים | שבטים סלאבים וגרמאנים |  |
| 990-1025 | המדינה הפולנית הראשונה | המדינה הפולנית הראשונה |  |
| 1025-1034 |  | הממלכה הפולנית הראשונה |  |
| 1034-1234 | שבטים סלאבים וגרמאנים | שבטים סלאבים וגרמאנים |  |
| 1234-1466 |  | מדינת המסדר הטווטוני |  |
| 1466-1655 |  | ממלכת פולין-ליטא |  |
| 1655-1658 |  | ממלכת שוודיה |  |
| 1658-1772 |  | ממלכת פולין-ליטא |  |
| 1772-1867 |  | ממלכת פרוסיה |  |
| 1867-1871 |  | הקונפדרציה הצפון-גרמנית |  |
| 1871-1919 |  | הקיסרות הגרמנית |  |
| 1919-1939 |  | העיר החופשית של דנציג |  |
| 1939-1945 |  | גרמניה הנאצית |  |
| 1945-1989 |  | הרפובליקה העממית הפולנית |  |
| החל מ-1989 |  | הרפובליקה הפולנית השלישית |  |
מתייחס לישות הדומיננטית השלטת באזור בתקופה הנתונה. בדרך כלל השליטה באזור נחלקה על ידי מספר ישויות מדיניות שונות.
פרק זה לוקה בחסר. אנא תרמו לוויקיפדיה ו.
ערים, יישובים ומחוזות > ערים

בפומרניה ישנם 42 ערים ועיירות.
| הערים הגדולות בפומרניה>  | הערים הגדולות בפומרניה> סמל | הערים הגדולות בפומרניה> תמונה | הערים הגדולות בפומרניה> שם | הערים הגדולות בפומרניה> אוכלוסייה (2014) | הערים הגדולות בפומרניה> מחוז |
| --- | --- | --- | --- | --- | --- |
| 1 |  |  | גדנסק   Gdańsk | 461,935 | עצמאי |
| 2 |  |  | גדיניה   Gdynia | 247,792 | עצמאי |
| 3 |  |  | סלופסק   Słupsk | 93,706 | עצמאי |
| 4 |  |  | טצ'ב   Tczew | 60,568 | מחוז טצ'ב |
| 5 |  |  | וייהרובו   Wejherowo | 50,310 | מחוז וייהרובו |
| 6 |  |  | סטארוגארד גדנסקי   Starogard Gdański | 48,513 | מחוז סטרוגרד |
| 7 |  |  | רומיה   Rumia | 47,506 | מחוז וייהרובו |
| 8 |  |  | חויניצה   Chojnice | 40,146 | מחוז חויניצה |
| 9 |  |  | מאלבורק   Malbork | 38,970 | מחוז מאלבורק |
| 10 |  |  | קבידזין   Kwidzyn | 38,849 | מחוז קבידזין |
| 11 |  |  | סופוט   Sopot | 37,683 | עצמאי |
| 12 |  |  | לֶמְבּוֹרְק   Lębork | 35,475 | מחוז למבורק |
| 13 |  |  | פרושץ' גדנסקי   Pruszcz Gdański | 29,034 | מחוז גדנסק |
| 14 |  |  | קושצ'ז'ינה   Kościerzyna | 23,696 | מחוז קושצ'ז'ינה |
ערים, יישובים ומחוזות > מחוזות

בפומרניה ישנם 20 מחוזות, מתוכם ארבע ערים מחוזיות.
| מחוזות פומרניה |
| --- | --- | --- | --- | --- | --- |

| סמל | שם | אוכלוסייה (2014) | שטח (בקמ"ר) | גמינות | בירה |
ערים מחוזיות
|  | גדנסק   Gdańsk | 461,935 | 265.50 |  |  |
|  | גדיניה   Gdynia | 247,792 | 135 |  |  |
|  | סלופסק   Słupsk | 93,706 | 43 |  |  |
|  | סופוט   Sopot | 37,683 | 17 |  |  |
מחוזות רגילים
|  | מחוז וייהרובו   Powiat wejherowski | 207,676 | 1,279 | 10 | וייהרובו |
|  | מחוז סטרוגרד   Powiat starogardzki | 127,297 | 1,345 | 13 | סטארוגארד גדנסקי |
|  | מחוז קרטוזי   Powiat kartuski | 127,098 | 1,120 | 6 | קרטוזי |
|  | מחוז טצ'ב   Powiat tczewski | 116,040 | 697 | 8 | טצ'ב |
|  | מחוז גדנסק   Powiat gdański | 107,382 | 793 | 8 | פרושץ' גדנסקי |
|  | מחוז סלופסק   Powiat słupski | 97,727 | 2,304 | 10 | סלופסק |
|  | מחוז חויניצה   Powiat chojnicki | 96,345 | 1,364 | 5 | חויניצה |
|  | מחוז קבידזין   Powiat kwidzyński | 83,627 | 834 | 6 | קבידזין |
|  | מחוז פוצק   Powiat pucki | 82,414 | 577 | 7 | פוצק |
|  | מחוז ביטוב   Powiat bytowski | 78,631 | 2,192 | 10 | ביטוב |
|  | מחוז קושצ'ז'ינה   Powiat kościerski | 71,394 | 1,165 | 8 | קושצ'ז'ינה |
|  | מחוז למבורק   Powiat lęborski | 66,256 | 706 | 5 | למבורק |
|  | מחוז מאלבורק   Powiat malborski | 64,257 | 494 | 6 | מאלבורק |
|  | מחוז צ'לוחוב   Powiat człuchowski | 57,028 | 1574 | 7 | צ'לוחוב |
|  | מחוז שטום   Powiat sztumski | 42,482 | 730 | 5 | שטום |
|  | מחוז נובידבור   Powiat nowodworski | 36,254 | 652 | 5 | נובידבור גדנסקי |
ראו גם

פומרניה
הערות שוליים

↑  Der Name Pommern (po more) ist slawischer Herkunft und bedeutet so viel wie „Land am Meer“. (Pommersches Landesmuseum, German)
↑  The American Heritage Dictionary of the English Language, Fourth Edition, 2000, Pomerania: "Pomerania is the medieval Latin form of German Pommern, itself a loanword in German from Slavic. The Polish word for Pomerania is Pomorze, composed of the preposition po, "along, by," and morze, "sea." The Slavic word for sea, more, which becomes morze in Polish, comes from the Indo-European noun *mori–, "sea," the source of Latin mare, "sea," and the mer- of English mermaid."
↑  Labuda: Historia Pomorza do roku 1466.
↑  Werner Buchholz, Pommern, Siedler, 1999, ISBN 3-88680-272-8
↑  Dane Klimatyczne
↑  Baza Demografia: Stan ludności 2014, Ludność stan w dniu 30 VI, Ludność według płci i miast, Pomorskie
↑  Baza Demografia: Stan ludności 2014, Ludność stan w dniu 30 VI, Ludność według płci, wieku, województw i powiatów, pomorskie
| --- | --- |
בקרת זהויות :  NLI: 987007550542105171  BnF: cb11951542f (data)  GND: 4596759-3  LCCN: n82001815  MusicBrainz: c277ffb1-7e0f-4d3b-8688-03471ecfe49a  NKC: ge116682  SUDOC: 027486052  VIAF: 302145294   WorldCat (עם VIAF): 302145294
דיאן פיינסטיין

דיאן גולדמן ברמן-פיינסטיין (באנגלית: Dianne Goldman Berman-Feinstein;‏ 22 ביוני 1933 – 29 בספטמבר 2023) הייתה פוליטיקאית אמריקאית ממוצא יהודי-גרמני, חברת המפלגה הדמוקרטית, שכיהנה כסנאטורית מטעם מדינת קליפורניה, משנת 1992 ועד פטירתה. כיהנה כראש עיריית סן פרנסיסקו בשנים 1978–1988.
פיינסטיין הייתה ידועה בעיקר בזכות פעילותה למען הגבלות על נשק, איכות הסביבה וזכויות נשים. היא הייתה גם פרו-ישראלית ותמכה ביציאה למלחמת עיראק, אך גם תמכה בקיום דיאלוג ישיר עם איראן.
ביוגרפיה > ראשית חייה

נולדה בשם דיאן אמיאל גולדמן (Dianne Emiel Goldman) בסן פרנסיסקו שבארצות הברית, הבכורה משלוש בנותיהם של בטי (לבית רוזנבורג), דוגמנית עבר, וליאון גולדמן (אנ'), רופא מנתח ידוע, פרופסור לרפואה באוניברסיטת קליפורניה בסן פרנסיסקו. סבה וסבתה מצד אביה היו מהגרים יהודים מפולין. סבה וסבתה מצד אמה היו נוצרים-אורתודוקסים שהיגרו מסנקט פטרבורג (בתחום המושב באימפריה הרוסית שנועד להתיישבות יהודים), בירת רוסיה, לאחר המהפכה הבולשביקית ב-1917 כשהם היו ממוצא יהודי-גרמני.
פיינסטיין למדה בבית ספר "מנזר הלב הקדוש" וקיבלה חינוך קתולי אדוק, אבל למדה גם בבית ספר יהודי והוכרה כיהודייה בגיל 13, וכפי שהיא ניסחה זאת, "תמיד ראיתי בעצמי יהודייה". בוגרת תואר ראשון בהיסטוריה מאוניברסיטת סטנפורד בשנת 1955.
בשנת 1956 התחתנה עם ג'ק ברמן, שעבד במשרד התובע המחוזי של סן פרנסיסקו. לאחר שלוש שנים הם התגרשו. בתם, קתרין פיינסטיין מריאנו, היא שופטת בבית המשפט המחוזי של סן פרנסיסקו. מיד לאחר שהחלה בקריירה הפוליטית שלה, התחתנה ב-1962 עם הנוירוכירורג ברטרם פיינסטיין, אשר נפטר ב-1978. לאחר מכן התחתנה ב-1980 עם ריצ'רד סי. בלום, בנקאי השקעות אמיד, אשר נפטר ב-27 בפברואר 2022 ממחלת הסרטן בביתו בסן פרנצ'יסקו, כשהוא בן 86.